EMaktab.uz

eMaktab (dastlab Kundalik.com) — Oʻzbekiston Respublikasi Maktabgacha va maktab taʼlimi vazirligining oʻqituvchilar, oʻquvchilar, ota-onalar, taʼlim muassasalari maʼmuriyatlari va taʼlim boshqaruvi organlari vakillari uchun moʻljallangan raqamli taʼlim platformasi.

Loyiha tarixi 
2018-yil Xalq taʼlimi vazirligi va “Kundalik” kompaniyasi hamkorlikda maktablarda elektron jurnallar va kundaliklarni yuritishni nazarda tutuvchi loyihani yoʻlga qoʻygan. Kompaniyaning ushbu tashabbusi Xalq taʼlimi vazirligi tomonidan xalq ta’limi sohasini axborotlashtirish bo‘yicha takliflar saralash natijalariga ko‘ra tanlab olingan va Xalq taʼlimi vazirligi hamda “Kundalik” kompaniyasi o‘rtasidagi davlat-xususiy sheriklik doirasida amalga oshirilgan. Kompaniya ushbu loyihani amalga oshirish va rivojlantirish jarayonida yuzaga keladigan barcha xarajatlarni o‘z zimmasiga olgan.

“Kundalik.com” platformasi Rossiyaning Dnevnik.ru portalining muqobili sifatida yaratilgan. 2019-yil 1-apreldan Toshkentdagi 53 ta maktabda sinov tariqasida yo‘lga qo‘yilgan. Platforma davlat budjetidan emas, balki majburiy bo‘lmagan qo‘shimcha tijorat xizmatlari va reklama hisobiga moliyalashtiriladi. Bundan tashqari “Kundalik.com” Tas-IX hududida joylashganligi sababidan platformadan uyali aloqa operatorlari orqali foydalanilganda internet-trafik sarflanmaydi. 2023-yil sentyabr oyidan beri “Kundalik.com” platformasi o‘z faoliyatini “emaktab.uz” sifatida davom ettiradi.

Kundalik kompaniyasi haqida 
“Kundalik MCHJ”ning direktori — Azimov Bexzad Muratovich. Kompaniya shakli “Chet el yuridik shaxslariga tegishli” ekanligi va kompaniyaning 51% ulushi Dnevnik.ru kompaniyasiga, qolgan 49% ulushi esa Shveysariyada ro‘yxatdan o‘tgan “ALLIED CAPITAL HOLDING SA” kompaniyasiga tegishli ekanligi taʼkidlangan.

Rivojlanish

2020-yil 

 oʻqituvchilar uchun maxsus android tizimida ishlovchi mobil ilova ishlab chiqildi;
 davlat maktablaridan tashqari xususiy maktablar ham platformadan foydalanishni boshlashdi;
 Alexa tahliliy portali maʼlumotlariga koʻra, platforma Oʻzbekistonning eng mashhur 3 ta saytidan joy oldi;
 maktablardan tashqari Ichki ishlar vazirligiga qarashli oʻrta maxsus taʼlim muassasalari ham platformadan foydalanishni boshladi;
 foydalanuvchilar soni 3 milionga yetdi.

2021-yil 

 oʻqituvchilar uchun IOS tizimida ishlovchi “Kundalik.Jurnal” nomli mobil ilova ishlab chiqildi;
 masofadan turib fanlarni o‘rganish va mustaqil o‘qish uchun geymifikatsiya vositalari qoʻshildi;
 kundalik va o‘qitish platformasiga qo‘shimcha ravishda ota-onalar va o‘quvchilar uchun Android va IOS tizimlarida ishlovchi “Kundalik Family” mobil ilovasi yaratildi;
 Zoom dasturi bilan integratsiyalash amalga oshirildi;

2022-yil 

 texnik yordam koʻrsatish uchun Telegramda bot ishga tushirildi;
 Xalq taʼlimi vazirligi tomonidan ishlab chiqilgan “EduERP” tizimi bilan integratsiyalashdi.

2023-yil 

 Oʻqituvchi uchun 1 ta sahifada uy vazifa berish, baho qo‘yish va mavzuni ko‘rish imkoniyati qoʻshildi;
 sentyabr oyidan beri “Kundalik.com” platformasi o‘z faoliyatini “emaktab.uz” sifatida davom ettiradi.

Axborot xavfsizligi 
Platformadagi jami to‘plangan maʼlumotlar O‘zbekiston Respublikasi Xalq taʼlimi vazirligi orqali davlat nazorati ostidagi serverlarda, foydalanuvchilarining shaxsiy maʼlumotlari saqlanadigan “Kundalik” MCHJ serverlari Uztelecomning maʼlumotlar markazida joylashgan. Shaxsiy maʼlumotlarni saqlash va jamoat tarmoqlari orqali uzatish O‘zbekiston Respublikasining 2019-yil 2-iyuldagi “Shaxsiy maʼlumotlar to‘g‘risida”gi 547-sonli qonun talablariga to‘liq javob beradi. Platformadagi maʼlumotlar maktab xodimlariga, taʼlimni boshqarish organlariga, platforma xodimlariga va uchinchi shaxslarga shaxssizlashtirilgan shaklda beriladi.

Obuna va narx 
Kundalik platformasiga obuna boʻlish ixtiyoriy hisoblanadi. 2020-yilda obuna 1 ta oʻquvchi uchun yiliga 9.200 so‘mni, 2021-yilda 8.600 soʻmni tashkil etgan. 2022-yilga kelib esa 2 xil “Kundalik” va “PRO Kundalik” obuna paketi joriy etildi hamda 1 yil uchun obuna narxi “Kundalik” tarifi uchun 8.000 soʻm, “PRO Kundalik” taʼrifi esa 40.000 soʻm etib belgilandi.

Tanqidlar 
Korrupsiya va axborot xavfsizligi nuqtayi nazaridan jamoat faollari va axborot texnologiyalari mutaxassislari oʻz havotirini bildirgan. Blogerlar tomonidan surishtiruv oʻtkazilib vazirlikka savollar berilgan.

Manbalar 

Oʻzbekiston saytlari
Taʼlim saytlari
Oʻzbekiston taʼlim saytlari